北宮伯玉

北宮伯玉，又叫北宮玉，係湟中嘅義從胡人，係東漢末年嘅羌人民變首領。

中平元年冬天，北地郡嘅先零羌人同枹罕、河關兩地一齊反漢，擁立北宮伯玉、李文侯做將軍，殺咗護羌校尉泠徵。

之後佢哋打到去金城。當時涼州有嚴重叛亂，叛亂者詐降，要求見邊章同韓遂，呢兩個人喺西涼地區好有名氣。結果佢哋畀叛亂者劫持。叛亂聯軍劫持佢哋後，畀佢哋參與軍政。之後金城州郡大亂，叛軍殺咗金城太守陳懿。

中平二年春天，以誅殺宦官嘅名義，北宮伯玉領兵攻佔三輔，進逼園陵。於是朝廷任命董卓做中郎將、皇甫嵩做副左車騎將軍，去護衛長安、征討叛亂。後來話皇甫嵩無功，要佢卸任返來，於是叛軍氣焰更大。

當年農曆八月，朝廷任命司空張溫做車騎將軍，執金吾袁滂做副將，去征討北宮伯玉；然後又任命董卓做破虜將軍，同蕩寇將軍周慎一齊做張溫手下。之後張溫帶住共計十萬餘嘅步兵、騎兵屯駐美陽，同敵軍對打。慢慢噉北宮伯玉唔夠朝廷軍來。當年農曆十一月某夜，出現長達十餘丈嘅流星，光猛到照光叛軍軍營，嚇親啲馬。軍中啲人認爲非常之不祥，想返去金城。董卓聽到後好開心，第二日同右扶風鮑鴻一齊合攻叛軍，斬首數千人，叛軍敗走榆中。

中平三年冬天，韓遂奪取兵權，殺咗北宮伯玉、李文侯、邊章。

參攷資料 

類:青海人
類:東漢人